
                                           PARLAMENTUL ROMÂNIEI

                                              CAMERA DEPUTAŢILOR
	         COMISIA JURIDICĂ, 
DE DISCIPLINĂ ŞI IMUNITĂŢI                           
	                           Bucureşti 14.06.2011      

                           PL.x 361/2011                    

	
	


AVIZ
asupra proiectului de Lege „Legea antreprenorului social”
         În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de lege „Legea antreprenorului social”, trimis cu adresa nr. PL.x 361 din 23 mai 2011 şi înregistrat cu nr. 31/531 din 24 mai 2011.
        Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
       Senatul a respins iniţiativa legislativă în şedinţa din 16 mai 2011.

       Iniţiativa legislativă are ca obiect de reglementare crearea instituţiei juridice a antreprenorului social, stabilindu-se că aceasta reprezintă „ persoana fizică sau juridică română care recunoaşte existenţa unei probleme sociale şi doreşte să o rezolve prin implicarea sa nemijlocită cu respectarea principiului solidarităţii şi coeziunii sociale.”                                                                                                  Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege în şedinţa din 7 iunie 2011.                                                    
       Membrii comisiei au examinat proiectul de lege supus avizării, expunerea de motive, avizul negativ al Consiliului Legislativ nr. 55 din 19 ianuarie 2011 şi punctul de vedere al Guvernului, transmis cu adresa nr. 523 din 4 martie 2011, prin care nu susţine adoptarea acestei iniţiative legislative.
       În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât iniţiatorul nu precizează sursele financiare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, care prevede că: „Nicio cheltuială bugetară nu poate fi aprobată fără stabilirea sursei de finanţare”. Totodată transmitem ataşat o serie de observaţii care să fie avute în vedere de către Comisia sesizată în fond cu acest proiect de lege.
       În raport cu obiectul şi conţinutul reglementării, proiectul de lege face parte din categoria legilor ordinare.      
          PREŞEDINTE,                                                                              SECRETAR,
                 Daniel BUDA                                                                      Gabriel ANDRONACHE
Consilier, Ciprian Bucur

